Andin Bikker
Andin Ceasar Giovanni Bikker (n. 20 di augustus 1969) ta un abogado y politico Arubano. Entre 2017 y 2021 e tabata Minister di Husticia y Migracion den e prome gabinete Wever-Croes pa partido POR, cu cual el a kibra dia 30 di mart 2021. Anteriormente e tabata miembro di Parlamento di Aruba di 2009 te 2017 pa PDR.

Bida 
Despues di su estudio na scol basico y secundario, el a studia na Vrije Universiteit di Amsterdam den materia Notarieel Recht y Nederlands Recht. Na Aruba el a traha como abogado na bufete Croes, Wever & Tchong, pa despues hunto cu abogado Lincoln “Dello” Gomez funda Gomez & Bikker (Go-Bik) Law Office. Na 2018 el a sali for di e bufete aki, despues di ocupa e funcion di mandatario.

Na aña 2004 Andin Bikker ta funda Partido Democracia Real (PDR) y tabata su prome y unico lider. Andin Bikker a participa na eleccion parlamentario pa prome biaha na aña 2005 y ta logra 1262 voto individual. Den eleccion na aña 2009 el a sigui crece y a alcansa 1621 voto riba su nomber, logrando un asiento den Parlamento di Aruba. Den eleccion na 2013 el a casi redobla su votonan y a yega te cu 3047 voto personal, manteniendo su asiento como parlamentario. Fin di 2016 ela opta pa uni cu Otmar Oduber pa funda partido POR y a bay como candidato #2 den eleccion dia 22 di september 2017. Nonobstante e integracion Bikker ta cay den voto te cu 1086 voto individual, cu ta representa un caida di 64.3%. E partido POR sinembargo ta logra 2 asiento y ta bira, huntu cu MEP y RED, partner di coalicion den gabinete Wever-Croes. Bikker ta keda nombra Minister di Husticia, Seguridad y Integracion. Despues di retiro di Otmar Oduber fin di 2019 Bikker ta asumi e posicion di presidente y lider di partido interino di POR. Na februari 2021 e ta pasa e encargonan aki pa POR-parlamentario Alan Howell. Dia 30 di maart 2021 Bikker ta distancia su mes di partido POR na momento cu gabinete Wever-Croes a entrega su retiro pa motivo di un asunto di integridad den fraccion di POR.

Bikker ta casa y tin 2 yiu muhe.

Politico di Aruba
Hende